論語 (國譯漢文大成)/子罕第九
九

九之一

子罕言利，與命與仁。

九之二

達巷黨人曰：「大哉孔子！博學而無所成名。」子聞之，謂門弟子曰：「吾何執？執御乎？執射乎？吾執御矣！」

九之三

子曰：「麻冕，禮也；今也純，儉，吾從衆。拜下，禮也；今拜乎上，泰也。雖違衆，吾從下。」

九之四

子絕四：「毋意，毋必，毋固，毋我。」

九之五

子畏於匡。曰：「文王既沒，文不在茲乎？天之將喪斯文也，後死者，不得與於斯文也。天之未喪斯文也，匡人其如予何？」

九之六

大宰問於子貢曰：「夫子聖者與？何其多能也？」子貢曰：「固天縱之將聖，又多能也。」子聞之曰：「大宰知我乎！吾少也賤，故多能鄙事。君子多乎哉？不多也！」

九之七

牢曰：「子云：『吾不試，故藝。』」

九之八

子曰：「吾有知乎哉？無知也。有鄙夫問於我，空空如也，我扣其兩端而竭焉。」

九之九

子曰：「鳳鳥不至，河不出圖，吾已矣夫！」

九之十

子見齊衰者，冕衣裳者，與瞽者，見之，雖少必作，過之必趨。

九之十一

顏淵喟然歎曰：「仰之彌高，鑽之彌堅，瞻之在前，忽焉在後！夫子循循然善誘人：博我以文，約我以禮。欲罷不能，既竭吾才，如有所立卓爾，雖欲從之，末由也已！」

九之十二

子疾病，子路使門人爲臣。病間，曰：「久矣哉，由之行詐也！無臣而爲有臣，吾誰欺？欺天乎？且予與其死於臣之手也，無寧死於二三子之手乎！且予縱不得大葬，予死於道路乎？」

九之十三

子貢曰：「有美玉於斯，韞櫝而藏諸？求善賈而沽諸？」子曰：「沽之哉！沽之哉！我待賈者也！」

九之十四

子欲居九夷。或曰：「陋，如之何？」子曰：「君子居之，何陋之有？」

九之十五

子曰：「吾自衞反魯，然後樂正，雅頌各得其所。」

九之十六

子曰：「出則事公卿，入則事父兄，喪事不敢不勉，不爲酒困，何有於我哉？」

九之十七

子在川上曰：「逝者如斯夫！不舍晝夜。」

九之十八

子曰：「吾未見好德如好色者也。」

九之十九

子曰：「譬如爲山，未成一簣，止，吾止也！譬如平地，雖覆一簣，進，吾往也！」

九之二十

子曰：「語之而不惰者，其回也與！」

九之二一

子謂顏淵，曰：「惜乎！吾見其進也，未見其止也！」

九之二二

子曰：「苗而不秀者，有矣夫！秀而不實者，有矣夫！」

九之二三

子曰：「後生可畏，焉知來者之不如今也？四十五十而無聞焉，斯亦不足畏也已！」

九之二四

子曰：「法語之言，能無從乎！改之爲貴。巽與之言，能無說乎？繹之爲貴。說而不繹，從而不改，吾末如之何也已矣！」

九之二五

子曰：「主忠信，毋友不如己者，過則勿憚改。」

九之二六

子曰：「三軍可奪帥也，匹夫不可奪志也。」

九之二七

子曰：「衣敝縕袍，與衣狐貉者立，而不恥者，其由也與！『不忮不求，何用不臧？』子路終身誦之。子曰：「是道也，何足以臧？」

九之二八

子曰：「歲寒，然後知松柏之後彫也。」

九之二九

子曰：「智者不惑，仁者不憂，勇者不懼。」

九之三十

子曰：「可與共學，未可與適道；可與適道，未可與立；可與立，未可與權。」

九之三一

「唐棣之華，偏其反而；豈不爾思？室是遠而」。子曰：「未之思也，夫何遠之有？」

論語
論語 (國譯漢文大成)